Коми Республикаса Юралысь Вячеслав Гайзер ачыс кутас видзöдны Сыктывкарса канму университетысь 18 арöса студент Роман Асаенокöс виöм йылысь делö туялöм бöрся.

«Ме ачым кута видзöдны тайö мыж вöчöм кузя уголовнöй делö туялöм бöрся. Разьны тайö ыджыд лёкторсö – власьтлöн да право видзан органъяслöн быть вöчан мог. Миянлы колö вöчны ставсö, медым татшöмторсö вöчысь немортъяссö быть мыждыны», - висьталiс Вячеслав Гайзер Коми Республикаын пытшкöс делöяс министрлысь могъяс олöмö пöртысь Анатолий Киселькöд удж серти аддзысьлiгöн.

Регионса юралысь шыöдчис республикаса право видзан став органлöн юрнуöдысьяс дорö корöмöн лöсьöдны колана условиеяс, медым öдйö да тырвыйö аддзыны мыжаясöс. Сiйö сiдзжö пасйис, мый дась видлавны регионын безопасносьт мераяс примитöм кузя содтöд вöзйöмъяс, мый сетас позянлун чинтыны ывлавывса преступносьт. «Миян тiянкöд медся ыджыд мог – лöсьöдны республикаса уличаяс вылын пöрадок, медым видзны гражданаöс лёк суöмысь», - содтiс В.Гайзер.

\*\*\* Сыктывкарса канму университетысь студент Роман Асаенок вылö уськöдчисны Сыктывкар шöрын öшым тöлысь 20 - 21 лунся войö. Доймалöмъясысь том морт кувсис.